**Manje je više**

**(Laička kolumnica [225])**

**Krepka nesebičnost zdenca**

Blagovijest nas ove (treće korizmene) nedjelje s Isusom odvodi na **Jakovljev** *zdenac* (Iv 4, 5-42). Riječ je o perikopi punoj živopisne dramske napetosti kakvu poznajemo u znamenitim djelima kazališne umjetnosti. Nije stoga nikakvo čudo da je ova pregršt evanđeoskih redaka nepresušan *izvor* iz kojega je nastalo, a i ubuduće će proizlaziti mnogo nadahnutih propovijedi i produbljenih teoloških razmatranja. U kolumnici se laičko promišljanje usredotočuje na ono što neusiljeno sugerira njezina naslovna sintagma.

Još sam od ranog djetinjstva bio očaran *klokotanjem* bistroga potoka, *žuborom* moćnoga slapa, *grgorenjem* krepkoga zdenca. Stari bunar **Kučkovac** na mojim rodnim, brežuljkastim **Skokovima** izdaleka me je smjerokazno dozivao svojim prštavim i veselim vodozvukom kojemu se silno obradujem kad god odem u pohode tamošnjoj rodbini. Osvježujući gutljaj njegove blagotvorno okrepljujuće i usred ljetne vreline *studen*e vode smjesta pobuđuje osjećaj zdrave ogladnjelosti.

Pitku vodu, to za opstanak života na našem sve osjetnijim klimatskim promjenama uznemirenom planetu predragocjeno tekuće blago, *studenac* neštedimice razdaje svima koji žeđaju. Zdenac je *susretište*, kratkotrajno *odmorište*, a u spomenutom blagovijesnom prizoru Jakovljev zdenac za Samarijanku i njezine sunarodnjake postaje mjestom duhovne *prekretnice* koju oslikavaju Isusove riječi: *Tko god pije ove vode, opet će ožednjeti. A tko bude pio vode koju ću mu ja dati, ne, neće ožednjeti nikada: voda koju ću mu ja dati postat će u njemu izvorom vode koja struji u život vječni.* (Iv 4, 13 s).

Zdenac nam pomaže shvatiti zašto je *davanje* blaženije od *primanja*. Premda nije *vrelo* iz kojega izvire rijeka, neprestance prima svježu vodu. Kad je ne bi davao žednima, njegovo bi se vodeno blago pretvorilo u mlaku, ustajalu, beskorisnu *vodurinu*. Slično biva i s nama ljudima, ako se prepustimo *tromosti* primanja koju ne razgonimo primjerenim davanjem, čime nas postupno obuzima bezvoljna učmalost.

Svemogi, milosrdni Isukrste, oplemeni nas krepkom *nesebičnošću* zdenca kojim struji voda iz tvoga vječnog izvora.

Sead Ivan Muhamedagić